Nous Jehans, cuens de Bourgoigne et sires de Salins, faisons savoir à touz ces qui verront ces lettres que Emarriz, sires de Jou, et Henri, ses fiz, chevaliers, nostre homme, sunt antrez par nostre velonté et par nostre comandemant en l’omaige Lore, contesse de Bourgoigne et dame de Salins, nostre fame, sauve la feauté à nostre vie. Et est assavoir que lidiz Emarriz doit tenir, après nostre decès, de ladite Lore et de ses hoirs que de nous a et aura, le fié que de nous tient; et après lidiz Henriz doit estre et remanoir hons liges à ladite Lore et à ses hoirs que de nous a et aura, après le decès doudit Emari, son pere, de tel partie com il li escharra de l’iritaige son pere, qui muet de nostre fié. Et est assavoir que nous ne hoir que nous aions, autre que cil que nous avons et aurons de ladite Lore, ne puet riens reclamer asdiz homaiges, se ensi n’estoit, que Dieux ne weille, que ladite Lore morut sanz hoir que de nos eust. En tesmoignaige de laquel chose, à nostre priere et à nostre requeste, Wachiers, religious et honestes abbes de Goile, a mis son seel pendant en ces presantes lettres, ensamble le nostre seel. Ce fut fait l’am de l’incarnation Nostre Signour qui corroit par mil CC sexante et douze, l’andemain de feste saint George, ou mois d’avril. Item, les paroilles lettres de mot à mot et seelées de tels seels con dessus.